Vlerke pas hom goed | Netwerk24
Vlerke pas hom goed
Deur Madli Grobbelaar 28 Julie 2021 06:19
Dandré Kruger (17), 'n? gr. 11-leerling aan die Afrikaanse Hoërskool Kroonstad (Rooiskool) het op 17 Julie die eerste keer 'n? solovlug in 'n? sweeftuig onderneem. Hy beoefen die sportsoort nog net agt maande lank.Foto: Verskaf
Ondanks die uitklophoue wat die Covid-19-pandemie verskeie sportsoorte een ná die ander gegee het, het 'n seun van Kroonstad te midde van inperking met sweeftuie begin vlieg en het hy al sy eerste solovlug onderneem.
Dit het Dandré Kruger (17), 'n gr. 11-leerling aan die Afrikaanse Hoërskool Kroonstad, op 17 Julie vermag.
"Ek het agt maande gelede aan dié sportsoort begin deelneem en was regtig baie opgewonde om vir die eerste keer alleen te vlieg," sê hy.
Dandré het al van jongs af 'n groot liefde vir vliegtuie en dié sportsoort het nog altyd sy belangstelling geprikkel.
Benewens die feit dat hy dit geniet om te vlieg, boei al die tegniese aspekte van die sportsoort hom.
"Dis is 'n uitdaging om elke keer die sweeftuig op die regte manier in die lug op te trek en dan lugstrome te soek sodat die sweeftuig in die lug kan bly," verduidelik Dandré.
Hy is 'n lid van die Kroonstad-sweeftuigklub, wat langs die Welkom-pad by die Stonehouse-afrit geleë is, en hy vlieg tans met die klub se sweeftuie.
Klublede oefen elke naweek, wanneer moontlik.
Dandré hoop om genoeg ure te vlieg om ook as instrukteur te kan optree.
Hy word op sy beurt deur Riaan Denner, André Unwin, Michael Dittberner en Richard Hoffman opgelei.
"Vlieg as 'n stokperdjie is oor die algemeen baie duur, maar sweeftuie bied die goedkoopste manier om te leer vlieg en ek beoog om so gou moontlik my lisensie te kry."
Dandré hoop om eendag onder meer spuitvliegtuie te vlieg.
Dié sportiewe leerling neem ook aan atletiek en rugby in skoolverband deel. Hy is gaande oor rugby en sê hy mis die interaksie wat dié sportsoort aan spelers bied.